Rusia

Asal-usul nama

Nama asal negara ini ialah Rus' (Русь), sebuah negara zaman pertengahan yang diduduki oleh kaum Slav Timur. Akan tetapi, nama khas ini lebih menonjol kemudian, maka negara ini mendapat gelaran "Russkaya Zemlya" (Русская Земля), iaitu "Tanah Rus'". Untuk membezakan negara ini daripada negeri-negeri lain yang berasal daripadanya, ia digelar Kievan Rus' dalam kerja historiografi moden.
Nama Rus' ada satu nama Latin lama itu Ruthenia yang lazimnya digunakan untuk kawasan barat dan selatan Rus' yang berdekatan dengan rantau Eropah Katolik. Nama negara ini sekarang, "Rossiya" (Россия), berasal dari nama Rus' versi Yunani iaitu Rosía (Ρωσία) iaitu nama Kievan Rus' dalam Empayar Byzantium.

Sejarah

Sejarah Rusia bermula dengan kisah silam kaum Slav Timur dan Fino-Ugrik. Sebuah negara bernama Garðaríki ("alam bandar-bandar") yang berpusat di Novgorod ditubuhkan oleh seorang penghulu Varyag bernama Rurik pada tahun 862 (permulaan tradisi sejarah Rusia). Kievan Rus', negara Slav Timur bersatu yang pertama, ditubuhkan oleh pewaris Rurik, Oleg dari Novgorod pada tahun 882. Negara ini memeluk agama Kristian daripada Empayar Byzantium pada tahun 988, maka bermulanya persepaduan kebudayaan Bizantium dan Slav yang mencorakkan budaya Rusia selama seabad yang seterusnya. Kievan Rus' akhirnya cerai-berai akibat Serangan Mongol terhadap Rus' pada tahun 1237–1240. Ketika itu, munculnya sebilangan kuasa serantau, khususnya Novgorod dan Pskov, yang merebut warisan budaya dan politik Kievan Rus'.
Selepas abad ke-13, Moscow mulai mendominasi bekas pusat kebudayaan itu. Pada tahun 1547, Adipati Agung Ivan Ganas ditabalkan sebagai Tsar pertama Rusia. Menjelang abad ke-18, Duci Agung Moscow berkembang menjadi Empayar Rusia yang terbentang luas dari Komanwel Poland-Lithuania ke arah timur hingga Lautan Pasifik. Peluasan wilayah ke arah barat mencelikkan lagi kefahaman Rusia akan betapa terpisahnya dariada seluruh Eropah, sekaligus memecahkan keterpencilan yang dialaminya pada awal peluasan. Rejim demi rejim yang bersilih-ganti pada abad ke-19 menangani tekanan sedemikian dengan pembaharuan yang tidak bersungguh-sungguh serta penindasan. Perhambaan di Rusia dimansuhkan pada tahun 1861, tetapi pemansuhan itu tercapai atas dasar-dasar yang tidak menyebelahi kaum petani dan terus menghangatkan lagi tekanan untuk berrevolusi. Dari masa pemansuhan perhambaan hingga meletusnya Perang Dunia Pertama pada tahun 1914, pembaharuan Stolypin, perlembagaan 1906 dan Duma Negara melakukan perubahan ketara pada ekonomi dan politik Rusia,tetapi tsar (maharaja) masih tidak sanggup melepaskan pemerintahan autokrasi atau berkongsi kuasa. Akhirnya, kerakusan kuasa kerabat diraja membawa padah kepada Tsar Nikolai II selaku Maharaja terakhir yang digulingkan di penghujung Perang Dunia Pertama.
Revolusi Rusia pada tahun 1917 dicetuskan oleh keruntuhan ekonomi, kelelahan daripada berperang, dan ketidakpuasan hati rakyat terhadap sistem kerajaan autokratik, sehingga pemerintahan beraja diganti oleh kerajaan sementara campuran liberal dan sosialis sederhana, tetapi kegagalan dasar-dasar mereka menyebabkan pada 25 Oktober, tampuk pemerintahan negara ini jatuh di tangan Bolshevik Komunis yang memerintah secara sistem satu parti mulai tahun 1918. Pada tahun 1922, Rusia bersama beberapa republik lain di Eropah Timur yang memeluk fahaman sosialis membentuk Kesatuan Soviet, sebuah negara berasaskan ideologi komunisme yang kemudiannya disertai oleh beberapa lagi republik sosialis yang berjiran dengannya di Eropah Timur dan Asia Barat dan Tengah. Bagaimanapun, pendekatan sosialisme yang diamalkan oleh Kesatuan Soviet berbeza-beza dari zaman ke zaman, bermula dengan ekonomi campuran dan kepelbagaian masyarakat dan kebudayaan pada tahun 1920-an yang digantikan oleh ekonomi perancangan pusat dan kezaliman zaman Joseph Stalin hingga "zaman genangan" pada 1980-an. Di sebalik keperitan itu, Kesatuan Soviet tetap melakar detik-detik terpenting dalam sejarah manusia, misalnya menyertai Pihak Berikat yang menjadi pihak yang menang dalam Perang Dunia Kedua (1937–1945) ke atas ancaman Kuasa Paksi (Jerman Nazi dan Empayar Jepun), cuba meluaskan ideologi dan pengaruh Komunisme ke seluruh dunia hingga membimbangkan Amerika Syarikat dan kuasa-kuasa lain lalu mencetuskan Perang Dingin yang berlarutan sejak akhir Perang Dunia hingga akhir 1980-an; melancarkan satelit buatan manusia pertama serta menghantar manusia pertama, Yuri Gagarin, ke angkasa lepas. Pada akhir 1980-an, akibat kelemahan struktur ekonomi dan politik yang makin meruncing, kepimpinan Komunis melakukan pembaharuan besar-besaran yang menyebabkan tumbangnya Kesatuan Soviet.
Semenjak ditubuhkan pada tahun 1991, Persekutuan Rusia diakui sebagai pewaris sah kepada Kesatuan Soviet di mata dunia. Bagaimanapun, Rusia kehilangan taraf kuasa terbesarnya kerana berdepan dengan cabaran getir dalam usahanya untuk membentuk sistem politik dan ekonomi pasca-Soviet yang baru. Dengan menggugurkan ekonomi terancang sosialis dan pemiliknegaraan harta dari zaman Soviet, Rusia cuba membina ekonomi yang berunsur kapitalisme pasaran tetapi tidak kurang mendapat hasil yang memilukan. Sehingga hari ini, Rusia mewarisi banyak kesinambungan budaya politik dan struktur sosialnya daripada zaman silam tsar dan Soviet.

Hubungan luar

Mengikut undang-undang antarabangsa, Persekutuan Rusia diakui sebagai negara pewaris Kesatuan Soviet. Rusia masih melaksanakan komitmen antarabangsa KRSS dan mengambil alih kerusi tetap KRSS dalam Majlis Keselamatan PBB, dan juga keanggotaan dalam pelbagai pertubuhan antarabangsa yang lain, hak-hak dan kewajipan mengikut perjanjian antarabangsa, dan harta-harta dan hutang-hutang Kesatuan Soviet. Rusia mengamalkan dasar luar negara yang pelbagai. Pada tahun 2009, Rusia menjalin hubungan diplomatik dengan 191 negara serta mempunyai 144 kedutaan. Dasar luar ditentukan oleh Presiden dan dilaksanakan oleh Kementerian Hal Ehwal Luar Rusia.
Selaku satu daripada lima anggota tetap Majlis Keselamatan PBB, Rusia memainkan peranan penting dalam memastikan keamanan dan keselamatan antarabangsa. Rusia mengambil bahagian dalam Kuartet Timur Tengah dan perundingan enam negara dengan Korea Utara. Rusia menganggotai Kumpulan Lapan (G8) negara berindustri, Majlis Eropah, Pertubuhan Keselamatan dan Kerjasama di Eropah dan Kerjasama Ekonomi Asia-Pasifik. Rusia biasa memainkan peranan kepimpinan dalam pertubuhan-pertubuhan serantau seperti Komanwel Negara-negara Merdeka, Komuniti Ekonomi Eurasia, Pertubuhan Perjanjian Keselamatan Bersama, dan Pertubuhan Kerjasama Shanghai. Semenjak Kesatuan Soviet dibubarkan, Rusia telah mengeratkan hubungan yang lebih mesra dengan NATO. Majlis NATO-Rusia ditubuhkan pada tahun 2002 untuk membolehkan 26 Sekutu dan Rusia bekerjasama sebagai rakan setara untuk mengejar peluang berusaha sama.
Rusia turut menjalin hubungan yang utuh dan positif dengan negara-negara BRIC yang lain. Baru-baru ini, negara ini turut ingin mengukuhkan hubungan khususnya dengan Republik Rakyat China dengan menandatangani Perjanjian Persahabatan serta membina Talian paip minyak Trans-Siberia yang bertujuan memenuhi keperluan tenaga China.

Tentera

Tentera Rusia terdiri daripada Tentera Darat, Tentera Laut, dan Tentera Udara. Juga terdapat tiga angkatan pertahanan bebas, iaitu Pasukan Roket Strategik, Angkatan Angkasa Tentera, dan Pasukan Payung Terjun. Pada tahun 2006, tentera Rusia dianggotai oleh 1.037 juta kakitangan yang aktif bertugas. Semua warganegara lelaki berusia 18–27 tahun wajib dikerah ke dalam Tentera selama setahun.
Rusia mempunyai simpanan senjata nuklear terbesar di dunia, dan juga armada kapal selam misil balistik kedua terbesar dan satu-satunya negara selain Amerika Syarikat yang mempunyai pasukan pengebom strategik moden. Pasukan kereta kebal Rusia adalah yang terbesar di dunia, manakala tentera laut dan udaranya adalah antara yang tergagah.
Negara ini mempunyai industri persenjataan yang besar dan buatan tempatan sepenuhnya, iaitu mengeluarkan majoriti besar kelengkapan tentera sementara hanya mengimport sedikit senjata. Rusia ialah pembekal senjata terunggul di dunia sejak tahun 2001, kerana menyumbangkan sekitar 30% jualan senjara sedunia serta mengeksport senjata ke kira-kira 80 negara.
Perbelanjaan ketenteraan kerajaan rasmi pada tahun 2008 adalah $58 bilion, iaitu yang kelima terbesar di dunia, namun pelbagai pihak mendakwa bahawa perbelanjaan tentera Rusia jauh lebih tinggi daripada itu.

Geografi

Rusia ialah negara yang terbesar di dunia; jumlah keluasannya ialah 17,075,400 kilometer persegi (6,592,800 bt²). Terdapat 23 Tapak Warisan Dunia, 40 simpanan biosfera UNESCO, 40 taman negara dan 101 simpanan alam. Ia terletak di antara garis lintang 41° hingga 82° U, dan garis bujur 19° T hingga 169° B.
Rusia kaya sekali dengan asas sumber semula jadi, termasuk simpanan besar kayu balak, petroleum, gas asli, arang, bijih dan sumber-sumber galian yang lain.

Topografi

Jarak perpisahan antara dua titik yang terpanjang di bumi Rusia adalah 8,000 km (4,971 mi) sepanjang garis geodesi. Titik-titik tersebut ialah: sempadan dengan Poland pada Tetanjung Vistula sepanjang 60 km (37 mi) yang memisahkan Teluk Gdańsk dengan Lagun Vistula; dan yang paling jauh di tenggara di Kepulauan Kuril. Jarak perpisahan terjauh sepanjang garis bujur pula 6,600 km (4,101 mi) sepanjang garis geodesi, dari Tetanjung Vistula di barat hingga Pulau Diomede Besar di timur. Persekutuan Rusia meliputi sembilan zon waktu.
Kebanyakan bumi Rusia terdiri daripada dataran terbentang luas yang dikuasai oleh steppe di selatan dan hutan di utara, serta tundra di sepanjang pantai utara. Rusia memiliki 10% jumlah tanah suai tani di dunia. Banjaran gunung terletak sepanjang sempadan selatan, seperti Kaukasus (termasuk Mount Elbrus, iaitu puncak tertinggi di Rusia dan Eropah pada 5,642 m (18,510 ka)) dan Altai (termasuk Mount Belukha, iaitu puncak tertinggi di Siberia di luar Timur Jauh Rusia pada 4,506 m (14,783 ka)); dan juga di rantau timur, seperti Banjaran Verkhoyansk atau gunung-gunung berapi di Semenanjung Kamchatka (termasuk Klyuchevskaya Sopka, iaitu gunung berapi hidup yang tertinggi di Eurasia dan puncak tertinggi Rusia Asia pada 4,750 m (15,584 ka) atas paras laut). Pergunungan Ural yang kaya dengan sumber galian, membentuk banjaran utara-selatan yang menandai sempadan benua Eropah dan Asia.
Kepanjangan garis tepi pantai seluruh Rusia berjumlah 37,000 km (22,991 mi) sepanjang Lautan Artik dan Pasifik, di samping juga laut-laut Baltik, Azov, Hitam san Kaspia. Laut-laut Barents, Putih, Kara, Laptev, Siberia Timur, Chukchi, Bering, Okhotsk, dan Jepun berhubung dengan Rusia melalui lautan-lautan Artik dan Pasifik. Antara pulau-pulau utama di Rusia ialah Novaya Zemlya, Tanah Franz Josef, Severnaya Zemlya, Kepulauan Siberia Baru, Pulau Wrangel, Kepulauan Kuril, dan Sakhalin. Kepulauan Diomede (satu dikuasai oleh Rusia, satu lagi oleh A.S.) hanya terpisah 3 km (1.9 mi), dan Pulau Kunashir terletak kira-kira 20 km (12.4 mi) dari Hokkaidō, Jepun.
Rusia mempunyai ribuan sungai dan jasad air tawar pedalaman yang membekalkannya salah sebuah sumber air permukaan yang terbesar di dunia. Jasad air tawar yang terbesar dan terpenting di Rusia ialah Tasik Baikal, iaitu tasik air tawar yang terdalam, terjernih, tertua dan terluas di dunia. Tasik Baikal sahaja mengandungi lebih satu perlima air permukaan tawar sedunia. Tasik-tasik besar yang lain termasuk Ladoga dan Onega, dua tasik terbesar di Eropah. Rusia mengekori Brazil sahaja dari segi isipadu jumlah sumber air boleh baharu. Daripada 100,000 batang sungai di Rusia, Sungai Volga adalah yang paling terkenal, bukan sahaja kerana ia sungai terpanjang di Eropah, malah memainkan peranan penting dalam sejarah Rusia. Sungai-sungai Ob, Yenisey,Lena dan Amur di Siberia juga adalah antara sungai terpanjang di dunia.

Iklim

Kebesaran bumi Rusia dan betapa jauhnya banyak kawasan dari laut menyebabkan negara dikuasai oleh iklim kebenuaan lembap yang menonjol di seluruh negara kecuali kawasan tundra dan tenggara terjauh. Kawasan pergunungan di selatan menghalang aliran jisim udara yang hangat dari Lautan Hindi, sementara dataran di barat dan utara mendedahkan negara kepada pengaruh Artik dan Antartik.
Sebahagian besar Rusia Eropah Utara dan Siberia mempunyai iklim subartik dengan musim sejuk yang melampau di kawasan pedalaman Siberia Timur Laut (terutamanya Republik Sakha, di mana terletaknya Kutub Kesejukan Utara dengan suhu terendah −71.2 °C atau −96.2 °F), tetapi lebih sederhana di tempat lain. Jaluran tanah di sepanjang pesisiran Lautan Artik dan juga kepulauan Artik Rusia mengalami iklim kutub.
Bahagian pantai Jajahan Krasnodar di Laut Hitam, terutamanya di bandar Sochi, mengalami iklim subtropika lembap dengan musim sejuk yang sederhana dan lembap. Di sebahagian besar Siberia Timur dan Timur Jauh, musim sejuknya lebih kering daripada musim panas, manakala tempat-tempat lain menerima kerpasan yang lebih sama-rata di setiap musim. Kerpasan musim sejuk di sebahagian besar negara lazimnya turun dalam bentuk salji. iklim separa gersang dialami di kawasan di sepanjang Volga Hilir dan pantai Laut Kaspia, serta beberapa tempat di Siberia paling selatan.
Di sebahagian besar bumi Rusia hanya terdapat dua musim yang ketara, iaitu musim sejuk dan musim panas; musim bunga dan luruh pula merupakan kala perubahan yang singkat antara suhu teramat rendah dan suhu teramat tinggi. Bulan tersejuk ialah Januari (atau Februari di tepi pantai), manakala yang terpanas ialah Julai. Memang biasa julat suhu begitu besar. Pada musim sejuk, suhunya makin sejuk dari selatan ke utara, dan dari barat ke timur. Musim panasnya juga agak panas, walaupun di Siberia. Kawasan yang paling kering ialah pedalaman benua.

Biodiversiti

Dataran Eropah Timur, juga dikenali sebagai Dataran Rusia, dilitupi dengan secara jujukan (dari utara ke selatan) tundra Artik, hutan konifer (taiga), hutan campur dan daun lebar, padang rumput (steppe), dan separa gurun (dekat Laut Kaspia), kerana perubahan dalam vegetasi mencerminkan perubahan dalam iklim. Siberia juga serupa jujukannya tetapi lebih dikuasai taiga. Rusia mempunyai kawasan hutan simpan terbesar di dunia yang bergelar "paru-paru Eropah", dan keda terbesar di dunia selepas hutan hujan Amazon dari segi karbon dioksida yang diserapnya.
Di Rusia terdapat 266 spesies mamalia dan 780 spesies burung yang dikenal pasti. Sejumlah 415 spesies haiwan telah disenaraikan dalam Buku Data Merah Persekutuan Rusia pada tahun 1997 dan kini dilindungi di sisi undang-undang.

Ekonomi

Rusia mengamalkan ekonomi pasaran dan amat kaya dengan sumber alam, terutamanya petroleum dan gas asli. Ekonominya adalah yang ke-10 terbesar di dunia dari segi KDNK nominal dan ke-6 terbesar dari segi pariti kuasa beli. Semenjak awal abad ke-21, penggunaan domestik yang lebih tinggi serta kestabilan politik yang meningkat telah memangkinkan pertumbuhan ekonomi di Rusia. Negara ini menutup tirai tahun 2008 dengan sembilan tahun pertumbuhan berturut-turut dengan purata kadar 7% setahun. Pertumbuhan ekonomi ini banyak didorong oleh perkhidmatan dan barangan bukan dagangan untuk pasaran tempatan, daripada penggalian minyak atau bahan galian dan eksport. Purata gaji di Rusia adalah $640 sebulan pada awal tahun 2008, iaitu naik $80 pada tahun 2000. Kira-kira 13.7% orang Rusia hidup di bawah ambang kemiskinan negara pada tahun 2010,kesusutan besar dari 40% sewaktu kemuncak kemelut ekonomi pasca-Soviet pada tahun 1998. Kadar pengangguran di Rusia adalah 6% pada tahun 2007, iaitu turun 12.4% pada tahun 1999. Golongan menengah telah tumbuh dari hanya 8 juta orang pada tahun 2000, kepada 55 juta orang pada tahun 2006.
Minyak, gas asli, logam, dan kayu balak menyumbangkan lebih 80% eksport Rusia ke luar negara. Bagaimanapun, sejak 2003, kepentingan eksport sumber alam kepada ekonomi mula merosot kerana pasaran tempatan makin kukuh. Walaupun harga tenaga lebih tinggi, namun minyak dan gas hanya menyumbangkan 5.7% KDNK Rusia. Pendapatan eksport minyak membolehkan Rusia meningkatkan rizab asingnya dari $12 bilion pada tahun 1999 hingga $597.3 bilion pada 1 Ogos 2008, menjadikannya rizab tukaran asing ketiga terbanyak di dunia. Dasar makroekonomi di bawah Menteri Kewangan Alexei Kudrin diakui cermat dan kukuh, dengan lebihan pendapatan disimpan dalam Dana Penstabilan Rusia. Pada tahun 2006, Rusia membayar balik kebanyakan hutang asing yang dahulu benar-benar di keliling pinggangnya, sehingga ia tinggal dengan antara hutang asing yang terendah di kalangan negara-negara ekonomi besar. Dana Penstabilan ini membantu Rusia bangkit daripada krisis kewangan global dalam keadaan yang lebih sihat daripada yang dijangka oleh ramai pakar.
Undang-undang cukai yang lebih ringkas dan diperkemas sejak tahun 2001, mengurangkan beban cukai ke atas rakyat sambil meningkatkan pendapatan negara secara mendadak. Rusia mengenakan kadar cukai rata sebanyak 13%, menjadikannya negara yang sistem cukai peribadi yang kedua paling menarik untuk pengurus tunggal di dunia selepas Emiriah Arab Bersatu. Menurut Bloomberg, Rusia dianggap agak di hadapan kebanyakan negara kaya sumber yang lain dari segi pembangunan, dengan sejarah yang lama sekali dalam pendidikan, sains dan perindustrian. Negara ini lebih ramai lepasan pendidikan tinggi berbanding mana-mana negara lain di Eropah.
Perkembangan ekonomi negara agak tidak sama rata dari segi geografi. Kawasan Moscow menyumbangkan kongsian KDNK negara yang besar sekali. Satu lagi masalah ialah pemodenan prasarana yang makin menua dan serba kekurangan setelah bertahun-tahun terbiar tanpa jagaan pada 1990-an; kerajaan mengumumkan bahawa $1 trilion akan dilaburkan dalam pembangunan prasarana menjelang tahun 2020.

Pertanian

Jumlah keluasan tanah pertanian di Rusia dianggarkan adalah 1,237,294 km² pada tahun 2005, iaitu yang keempat terbesar di dunia. Pada tahun 1999–2009, sektor pertanian Rusia menunjukkan pertumbuhan beransur-ansur, sehingga ia menjadi pengimport bijian kepada pengeksport bijian ketiga terbesar selepas Kesatuan Eropah dan Amerika Syarikat. Pengeluaran daging pula tumbuh dari 6,813,000 tan pada tahun 1999, hingga 9,331,000 tan pada tahun 2008.
Pemulihan sektor pertanian ini disokong oleh dasar kredit kerajaan yang membantu para petani kecilan dan ladang-ladang korporat swasta besar yang dahulunya merupakan kolkhoz Soviet dan masih memiliki sebahagian besar tanah pertanian. Ladang besar tertumpu pada pengeluaran bijian dan hasil ternak, manakala ladang rumah tangga kecil pula menghasilkan sebahagian besar hasil tanaman kentang, sayur-sayuran dan buah-buahan.
Dengan jalan masuk ke tiga lautan dunia, iaitu Atlantik, Artik dan Pasifik, sektor perikanan Rusia adalah sebuah pembekal utama kepada bekalan ikan sedunia. Jumlah tangkapan ikan pada tahun 2005 ialah 3,191,068 tan. Eksport dan import ikan dan hasil laut banyak meningkat akhir-akhir ini, masing-masing mencatat $2,415 juta dan $2,036 juta pada tahun.

Tenaga

Baru-baru ini, Rusia sering disifatkan oleh pihak media sebagai sebuah kuasa terbesar tenaga. Negara ini menyimpan rizab gas asli yang terbanyak, rizab petroleum yang kelapan terbanyak, dan rizab arang yang kedua terbanyak di dunia. Rusia ialah negara pengeluar dan pengeksport gas asli nombor satu di dunia, dan juga pengeksport petroleum  kedua terbesar dan pengeluar petroleum terbesar, walaupun terpaksa merebut gelaran pengeluar minyak nombor satu dengan Arab Saudi sepanjang masa.
Russia merupakan pengeluar elektrik yang ketiga terbesar dan pengeluar tenaga boleh baharu yang kelima terbesar di dunia berkat kemajuan pengeluaran hidroelektrik di negara. Loji kuasa hidro yang besar melata-lata dibina di Rusia Eropah sepanjang sungai-sungai besar seperti Sungai Volga. Rusia Asia juga tidak kurang stesen jana kuasa besar, tetapi potensi hidroelektrik yang besar di Siberia dan Timur Jauh masih kurang dieksploitasi.
Rusia merupakan negara pertama yang membangunkan kuasa nuklear awam serta membina loji kuasa nuklear yang pertama di dunia. Kini, negara ini merupakan pengeluar tenaga nuklear keempat terbesar, di mana semua kuasa nuklear di Rusia diuruskan oleh Perbadanan Negara Rosatom. Sektor ini berkembang pesat dengan tujuan meningkatkan jumlah kongsian tenaga nuklear dari 16.9% sekarang ke 23% menjelang tahun 2020.

Pengangkutan

Pengangkutan rel di Rusia banyak dikawal oleh monopoli syarikat milik negara, Perkhidmatan Kereta Api Rusia yang menyumbangkan lebih 3.6% KDNK Rusia serta menguruskan 39% jumlah trafik barang angkutan (termasuk talian paip) dan lebih 42% trafik penumpang. Jumlah kepanjangan landasan kereta api kegunaan umum mencecah 85,500 km, iaitu yang kedua terpanjang di dunia selepas Amerika Syarikat. Lebih 44,000 km landasan telah dielektrikkan, iaitu jumlah yang terbesar di dunia; selain itu terdapat landasan-landasan pengangkut bukan am yang sepanjang lebih 30,000 km. Berbeza dengan negara-negara lain, landasan kereta api di Rusia memakai tolok lebar 1,520 mm (4 kaki 11 ²⁷⁄₃₂ in), kecuali landasan 957 km yang memakai tolok 1,067 mm (3 kaki 6 in) di Pulau Sakhalin. Landasan kereta api yang paling terkenal di Rusia ialah Trans-Siberia (Transsib) yang meliputi tujuh zon waktu dan menyediakan khidmat-khidmat perjalanan sehala tanpa henti yang terpanjang di dunia, iaitu Moscow-Vladivostok (9,259 km, 5,753 mi), Moscow–Pyongyang (10,267 km, 6,380 mi) dan Kiev–Vladivostok (11,085 km, 6,888 mi).
Pada tahun 2006, Rusia mempunyai jalan raya berjumlah 33,000 km, yang mana 755,000 km berturap. Dengan keluasan tanah yang begitu besar, kepadatan jalan raya di Rusia adalah yang terendah di kalangan negara-negara G8 dan BRIC.
Jalan air pedalaman di Rusia yang sebanyak 102,000 km kebanyakannya terdiri daripada sungai atau tasik semula jadi. Di bahagian Eropah negara ini, lembangan-lembangan sungai utama dihubungkan oleh serangkaian saliran. Ibu negara Rusia, Moscow, diberi timangan "the port of the five seas" kerana ada sambungan jalan air ke laut-laut Baltik, Putih, Kaspia, Azov dan Hitam.
Antara pelabuhan-pelabuhan laut utama di Rusia ialah Rostov-on-Don di Laut Azov, Novorossiysk di Laut Hitam, Astrakhan dan Makhachkala di Laut Kaspia, Kaliningrad dan St Petersburg di Laut Baltik, Arkhangelsk di Laut Putih, Murmansk di Laut Barents, Petropavlovsk-Kamchatsky dan Vladivostok di Lautan Pasifik. Pada tahun 2008, Rusia memiliki 1448 buah kapal marin saudagar. Satu-satunya armada kapal pemecah ais nuklear di dunia memajukan eksploitasi ekonomi di pentas benua Rusia Artik serta perkembangan perdagangan laut melalui Laluan Laut Utara antara Eropah dan Asia Timur.
Dari segi jumlah kepanjangan talian paip, Rusia di tempat kedua mengekori Amerika Syarikat. Kini, perojek-projek talian paip baru sedang dizahirkan, termasuk talian-talian paip gas asli Arus Utara dan Arus Selatan ke Eropah, dan Talian paip minyak Siberia Timur–Lautan Pasifik (ESPO) ke Timur Jauh Rusia dan China.
Rusia mempunyai 1216 buah lapangan terbang; yang paling sibuk ialah Sheremetyevo, Domodedovo, dan Vnukovo di Moscow, dan Pulkovo di St Petersburg. Jumlah kepanjangan talian udara di Rusia mencecah 600,000 km.
Biasanya, bandar-bandar utama di Rusia dilengkapi sistem pengangkutan awam yang maju dan pelbagai, yang mana kaedah pengangkutan yang menjadi pilihan ialah bas, bas troli and tram. Tujuh bandaraya di Rusia, iaitu Moscow, St. Petersburg, Nizhny Novgorod,Novosibirsk, Samara, Yekaterinburg dan Kazan, mempunyai sistem landasan bawah tanah (metro), sementara bandaraya Volgograd menampilkan metrotram. Jumlah kepanjangan landasan metro di Rusia ialah 465.4 km. Metro Moscow dan Metro St. Petersburg adalah yang tertua di Rusia, masing-masing dibuka pada tahun 1935 dan 1955. Kedua-dua metro ini adalah sistem metro yang terlaju dan tersibuk di dunia, apatah lagi terkenal kerana hiasan yang menarik dan reka bentuk yang unik dalam stesen, satu tradisi yang nyata sekali dalam stesen-stesen metro dan kereta api Rusia.

Sains dan teknologi

Sains dan teknologi di Rusia mekar sejak Zaman Kesedaran, apabila Tsar Pyotr Agung menubuhkan Akademi Sains Rusia dan Universiti Negara St. Petersburg, manakala seorang polymath bernama Mikhail Lomonosov mengasaskan Universiti Negara Moscow, untuk membuka laluan kepada tradisi mengejar ilmu dan inovasi yang utuh. Pada abad ke-19 dan ke-20, negara ini melahirkan ramai sekali ahli-ahli sains dan pencipta yang tersohor.
Aliran fizik Rusia bermula dengan Lomonosov yang mengusulkan hukum keabadian jirim yang mendahului hukum keabadian tenaga. Antara hasil penemuan dan reka cipta Rusia dalam bidang fizil ialah arka elektrik, hukum elektrodinamik Lenz, kumpulan ruang hablur, sel fotoelektrik, radiasi Cherenkov, resonans paramagnet elektron, heterotransistor dan holografi 3D. Laser dan maser dicipta bersama oleh Nikolai Basov dan Alexander Prokhorov, sementara idea tokamak untuk pelakuran nuklear terkawal diperkenalkan oleh Igor Tamm, Andrei Sakharov dan Lev Artsimovich, dan akhir sekali, projek moden ITER yang dianggotai oleh Rusia.
Sejak zaman Nikolay Lobachevsky (seorang Copernicus Geometri yang mempelopori geometri bukan Euclid) dan pendidik terampil Pafnuty Chebyshev, aliran matematik Rusia menjadi antara yang paling berpengaruh di dunia. Antara anak-anak didik Chebyshev ialah Aleksandr Lyapunov yang mengasas teori kestabilan moden, dan Andrey Markov yang mencipta rantai Markov. Pada abad ke-20, para ahli matematik Soviet seperti Andrey Kolmogorov, Israel Gelfand dan Sergey Sobolev, membuat sumbangan hebat kepada pelbagai bidang matematik. Sembilan orang ahli matematik Soviet/Rusia dikurniai Pingat Fields, iaitu anugerah yang paling berprestij dalam bidang matematik. Baru-baru ini, Grigori Perelman ditawarkan Anugerah Millennium Prize Problems Clay yang julung sekali kerana berjaya menyelesaikan dugaan Poincaré pada tahun 2002.
Ahli kimia Rusia, Dmitry Mendeleev mencipta jadual berkala, iaitu kerangka utama ilmu kimia moden. Aleksandr Butlerov merupakan salah seorang pereka teori struktur kimia yang memainkan peranan penting dalam bidang kimia organik. Antara ahli biologi Rusia pula ialah Dmitry Ivanovsky yang menemui virus, Ivan Pavlov yang mula-mula sekali bereksperimen dengan pelaziman klasik, dan Ilya Mechnikov selaku perintis penyelidikan sistem imun dan probiotik.
Salah satu hasil reka cipta Rusia ialah kimpalan arka ciptaan Nikolay Benardos yang dibangunkan lagi oleh Nikolay Slavyanov, Konstantin Khrenov dan ramai lagi jurutera Rusia. Gleb Kotelnikov mencipta payung terjun beg galas, sementara Evgeniy Chertovsky memperkenalkan sut tekanan. Alexander Lodygin dan Pavel Yablochkov mempelopori pencahayaan elektrik, manakala Mikhail Dolivo-Dobrovolsky memperkenalkan sistem kuasa elektrik tiga fasa pertama yang laris digunakan pada hari ini. Sergei Lebedev mencipta sejenis getah sintetuk yang berdaya maju secara komersil dan dikeluarkan secara besar-besaran. komputer terner yang pertama, Setun dibangunkan oleh Nikolay Brusentsov.
Pencapaian Rusia dalam bidang teknologi dan penjelajahan angkasa disusur kembali kepada zaman Konstantin Tsiolkovsky, bapa teori austronautik. Hasil kerjanya telah mengilhamkan jurutera-jurutera roket Soviet yang terunggul seperti Sergey Korolyov, Valentin Glushko dan ramai lagi yang menjayakan program angkasa Soviet sejak awal Perlumbaan Angkasa. Pada tahun 1957, satelit buatan manusia pertama yang mengorbit Bumi, Sputnik 1, dilancarkan; pada tahun 1961, perjalanan manusia pertama ke angkasa dijayakan oleh Yuri Gagarin; ini diikuti oleh banyak lagi perintisan Soviet dan Rusia dalam penjelajahan angkasa, seperti Alexey Leonov selaku orang pertama yang berjalan kaki di angkasa, perayau penjelajahan angkasa pertama, Lunokhod-1, dan stesen angkasa pertama, Salyut 1. Kini, Rusia ialah pelancar satelit terbesar dan satu-satunya penyedia pengangkutan untuk perkhidmatan pelancongan angkasa.
Pada abad ke-20, sebilangan jurutera aeroangkasa terkemuka Soviet yang diilhamkan oleh hasil-hasil penyelidikan Nikolai Zhukovsky, Sergei Chaplygin dan lain-lain, telah mereka ratusan model pesawat tentera dan awam serta menubuhkan beberapa "Biro Pembinaan" yang membentuk sebahagian besar Perbadanan Pesawat Bersatu Rusia. Antara pesawat-pesawat ciptaan Rusia yang terkenal ialah siri Tu kegunaan awam, pesawat pejuang Su dan MiG, helikopter siri Ka dan Mi dan sebagainya.
Antara kereta kebal Rusia yang terkenal ialah T-34, rekaan kereta kebal yang terhebat dalam Perang Dunia Kedua, disusuli model-model berikutnya dalam siri T, termasuklah kereta kebal yang paling banyak dihasilkan dalam sejaran, iaitu T-54/55. AK-47 dan AK-74 oleh Mikhail Kalashnikov merupakan jenis raifal gempur yang terlaris di seluruh dunia, hingga senapang jenis AK lebih banyak dikeluarkan berbanding jumlah semua jenis raifal gempur yang lain.
Sungguhpun dengan segala pencapaian sedemikian, namun sejak akhir zaman Soviet, Rusia ketinggalan dari negara-negara Barat dalam beberapa teknologi, terutamanya yang berkenaan penjimatan tenaga dan pengeluaran barangan penggunaan. Krisis 1990-an menyebabkan sokongan kerajaan kepada sains banyak merosot dan bakat sains beramai-ramai meninggalkan negara itu. Mujurlah pada 2000-an, berkat pertumbuhan ekonomi baru, keadaan sains dan teknologi Rusia melambung kembali.

Bahasa

160 kelompok etnik di Rusia bertutur dalam kira-kira 100 bahasa. Menurut banci 2002, 142.6 juta orang berbahasa Rusia, diikuti 5.3 juta berbahasa Tatar dan 1.8 juta berbahasa Ukraine. Bahasa Rusia ialah satu-satunya bahasa kebangsaan, tetapi Perlembagaan memberi setiap republik hak untuk menjadikan bahasa tempatan masing-masing sebagai bahasa rasmi bersama bahasa Rusia.
Walaupun tersebar luas, namun bahasa Rusia adalah seragam di seluruh Rusia. Bahasa Rusia merupakan bahasa yang paling tersebar luas di Eurasia dan bahasa Slavik yang paling ramai penuturnya. Ia tergolong dalam rumpun bahasa Indo-Eropah pada cabang bahasa Slavik Timur, di samping bahasa-bahasa Belarus dan Ukraine. Contoh tulisan bahasa Slavik Timur Lama (bahasa Rusia lama) terbukti datang dari seawal-awal abad ke-10.
Pusat Bahasa Rusia berkata bahawa satu perempat karya sastera sains Rusia diterbitkan dalam bahasa Rusia. Bahasa Rusia juga digunakan untuk mengarang dan menyimpan ilmu pengetahuan sejagat. 60–70% segala maklumat di dunia diterbitkan dalam bahasa Inggeris dan Rusia. Bahasa Rusia ialah salah satu daripada enam bahasa rasmi PBB.

Agama

Kristian Ortodoks, Islam, Buddha dan Yahudi merupakan agama-agama tradisional Rusia yang sah membentuk "warisan sejarah" Rusia. Anggaran jumlah orang beragama jauh berbeza antara sumber. Sesetengah laporan meletakkan bilangan orang tanpa agama di Rusia pada 16–48% jumlah penduduk.
Easter ialah perayaan agama yang paling terkenal di Rusia, kerana ia disambut oleh lebih 90% warganegara Rusia, termasuk ramai yang tidak beragama. Lebih tiga perempat orang Rusia menyambut Easter dengan membuat kuih-muih tradisional, telur berwarna dan paskha.
Disusur kembali hingga peristiwa pengkristianan Kievan Rus' pada abad ke-10, agama Ortodoks Rusia merupakan agama yang dominan di negara; kira-kira 100 juta orang rakyat mengakui diri mereka sebagai penganut Kristian Ortodoks Rusia. 95% kariah Ortodoks yang berdaftar tergolong dalam Gereja Ortodoks Rusia manakala yang selebihnya bernaung di bawah mazhab-mazhab Ortodoks yang lebih kecil. Bagaimanapun, kebanyakan besar penganut Ortodoks tidak kerap mengunjungi gereja. Mazhab-mazhab Kristian selain Ortodoks juga wujud, seperti Katolik, Gregorian Armenia, dan Protestan.
Jumlah umat Islam di Rusia dianggarkan sekurang-kurangnya sekitar 7–9 juta orang oleh sumber tempatan dan seramai 15–20 juta orang oleh sumber Barat dan Islam. Juga terdapat 3–4 juta orang pendatang Muslim sementara dari negara-negara pasca-Soviet. Kebanyakan umat Islam tinggal di kawasan Volga-Ural, di samping Kaukasus, Moscow, St. Petersburg dan Siberia Barat.
Agama Buddha ialah kepercayaan tradisional bagi tiga kawasan di Persekutuan Rusia, iaitu Buryatia, Tuva, dan Kalmykia. Sesetengah penduduk kawasan Siberia dan Timur Jauh seperti di Yakutia dan Chukotka, mengamalkan adat kepawangan, panteisme, dan pagan, di samping agama-agama utama. Aruhan agama di kalangan masyarakat Rusia adalah berasaskan pola etnik. Kaum Slav dikuasai agama Ortodoks Kristian, manakala kaum Turkik kebanyakannya umat Islam, dan orang Mongolik pula beragama Buddha.

Kesihatan

Perlembagaan Rusia menjamin penjagaan kesihatan sejagat yang percuma untuk semua warganegara. Namun demikian, penjagaan kesihatan percuma sekarang terhad disebabkan rejim propiska. Walaupun Rusia lebih ramai tabib, hospital dan penjaga kesihatan per kapita daripada mana-mana negara lain di dunia, namun sejak Kesatuan Soviet dibubarkan, tahap kesihatan rakyat Rusia banyak merosot akibat perubahan sosial, ekonomi dan gaya hidup; cuma baru-baru ini gejala ini terbendung apabila purata jangka hayat meningkat 2.4 tahun untuk lelaki dan 1.4 tahun untuk wanita pada tahun 2006-09.
Pada tahun 2009, purata jangka hayat di Rusia adalah 62.77 tahun untuk lelaki dan 74.67 tahun untuk perempuan. Faktor terbesar yang menyebabkan jangka hayat lelaki agak berkurangan ialah kadar kematian yang tinggi di kalangan lelaki berusia bekerja akibat punca-punca yang boleh dielakkan (cth., keracunan alkohol, merokok, kemalangan jalan raya, jenayah kekerasan). Disebabkan jurang besar jangka hayat antara jantina serta kesan berpanjangan kematian beramai-ramai pada Perang Dunia II, Rusia masih mengalami ketidakseimbangan jantina yang mana terdapat 0.859 lelaki kepada setiap seorang perempuan.

Pendidikan

Rusia mengamalkan sistem pendidikan percuma yang dijamin untuk semua warganegara oleh Perlembagaan, tetapi kemasukan ke dalam pendidikan tinggi memang banyak persaingannya. Berkat penekanan hebat terhadap sains dan teknologi dalam pendidikan, penyelidikan perubatan, matematik, sains dan aeroangkasa Rusia mendapat martabat tinggi.
Sejak tahun 1990, persekolahan selama 11 tahun diperkenalkan. Pendidikan di sekolah menengah milik negara adalah percuma; pendidikan tinggi (tahap universiti) pertama adalah percuma secara tempahan: ramai sekali siswa-siswi yang masuk dengan membayar penuh (banyak institusi awam yang mulai membuka kekosongan berbayar dewasa ini).
Pada tahun 2004, perbelanjaan kerajaan untuk pendidikan adalah sebanyak 3.6% KDNK, atau 13% jumlah belanjawan negara terkumpul. Kerajaan memperuntukkan pembiayaan untuk membayar yuran pelajaran bagi sebilangan siswa tertentu untuk setiap institusi awam. Di institusi-institusi pengajian tinggi, para siswa dibayar sejumlah biasiswa yang kecil serta diberi penginapan percuma.
Universiti yang tertua dan terbesar di Rusia masing-masing ialah Universiti Negara Moscow dan Universiti Negara St. Petersburg. Pada 2000-an, untuk melahirkan institusi-institusi pendidikan tinggi dan penyelidikan yang sama setanding antara kawasan di Rusia, kerajaan melancarkan program menubuhkan universiti persekutuan, terutamanya dengan menggabungkan universiti dan institut penyelidikan serantau yang besar-besar serta menyediakan dana khas kepada institusi-institusi terbabit. Antara institusi-institusi ini ialah Universiti Persekutuan Selatan, Universiti Persekutuan Siberia, Universiti Persekutuan Kazan Volga, Universiti Persekutuan Timur Laut dan Universiti Persekutuan Timur Jauh.

Kebudayaan

Rusia yang pelbagai etnik sememangnya menikmati kepelbagaian budaya. Setiap etnik mempunyai adat resam, pakaian dan masakan tradisional masing-masing. Terdapat lambang kebudayaan tradisional yang menjadi lambang utama jati diri atau stereotaip Rusia, seperti topi panas ushanka, anak patung matryoshka, seni bina tersendiri yang menonjol di kota-kota besar, dan persembahan balet besar-besaran yang tersebar ke seluruh dunia.

Seni dan sastera

Rusia sememangnya terkenal dengan seni bina tradisional yang berhias warna-warni dan berbumbung tenda atau kubah bawang kesan pengaruh Empayar Byzantium dan zaman Pembaharuan dari Eropah Barat.
Seni lukis Rusia bermula dengan seni fresko pengaruh Byzantium, kemudian dimodenkan dengan penubuhan Akademi Sains Rusia yang melahirkan ramai pelukis potret seperti Ivan Argunov, Karl Briullov, dan Alexander Ivanov yang terkenal. Ini disusuli pula oleh kebangkitan seni avant-garde pada 1890-an hingga 1930-an, apabila penguasaannya diambil alih oleh realisme sosialis atas tekanan kerajaan Soviet.
Rusia juga tidak kurang hebatnya dalam bidang kesusasteraan, kerana berjaya melahirkan sasterawan-sasterawan dan karya-karya yang menarik minat pembaca sedunia selama berzaman-zaman. Kegemilangan sastera puisi Rusia memuncak pada abad ke-19 apabila Alexander Pushkin yang mendapat "Shakespeare versi Rusia" kerana jasanya yang besar kepada kesusasteraan negaranya. Kegemilangan sastera Rusia diteruskan oleh Leo Tolstoy dan Fyodor Dostoevsky yang disanjungi sebagai novelis-novelis terhebat sepanjang zaman oleh ramai pengulas sastera. Walaupun karyawan Rusia menghadapi dasar penapisan ketat sewaktu zaman Soviet, tetapi kehebatan sastera negara ini tidak teruk terjejas.

Media dan hiburan

Seperti bangsa-bangsa Eropah yang lain, muzik Rusia terdiri daripada muzik rakyat, klasikal dan moden. Selain muzik tradisional yang dimainkan dengan gusli, balalaika, zhaleika dan garmoshka, Rusia turut mengembangkan seni muzik klasikal ala Eropah Barat yang diterajui oleh [Anton Rubinstein|Anton]] dan Nikolay Rubinstein, Igor Stravinsky dan Pyotr Ilyich Tchaikovsky (yang paling terkenal dengan opera balet), disusuli pula oleh koir-koir patriotik seperti Koir Tentera Merah yang berkuasa pada zaman Soviet, dan akhir sekali muzik pop yang berjaya melahirkan ramai beberapa artis antarabangsa seperti duo t.A.T.u.
Rusia adalah antara negara pertama yang memperkenalkan perkhidmatan radio dan televisyen. Walaupun bilangan saluran tidak banyak pada zaman Soviet, namun sejak Soviet tumbang, timbulknya banyak stesen radio dan TV milik kerajaan dan swasta. Pada tahun 2005, kerajaan Rusia melancarkan perkhidmatan TV RT (Russia Today) untuk penonton sedunia.
Industri perfileman dan animasi Rusia paling gemilang pada zaman Soviet. Antara filem-filem buatan Soviet yang paling terkenal di seluruh dunia ialah Kapal Perang Potemkin oleh Sergei Eisenstein dan Perang dan Damai (adaptasi novel Tolstoy) oleh Sergei Bondarchuk, filem yang termahal dalam sejarah. Watak kartun Cheburashka turut menjadi ikon Rusia. Walaupun menghadapi kemurungan selepas kejatuhan Soviet, namun industri perfileman Rusia tetap bangkit dan kini mampu bersaing dengan filem-filem Hollywood di pawagam-pawagam tempatan.

Sukan

Rakyat Rusia paling menggemari gimnastik, hoki ais, bola keranjang dan bola sepak. Antara jaguh-jaguh sukan Rusia yang terkenal ialah ahli gimnastik Larisa Latynina, peraih pingat Olimpik terbanyak dalam sejarah, dan pemain tenis Maria Sharapova, ahli sukan wanita yang paling mahal dibayar di dunia. Rusia pernah menganjurkan Sukan Olimpik Musim Panas di Moscow pada tahun 1980 (sebagai Kesatuan Soviet) dan bakal menganjurkan Sukan Olimpik Musim Sejuk di Sochi pada tahun 2014. Dalam temasya Olimpik, Rusia paling cemerlang dalam sukan gimnastik, balapan dan padang, angkat berat, gusti, tinju, lawan pedang, menembak, lumba ski rentas desa, biathlon, luncur laju dan luncur ais berbunga adalah antara yang terunggul di dunia, di samping bola keranjang, bola baling, bola tampar dan hoki ais.

Masakan

Masakan Rusia banyak menggunakan ramuan ikan, ayam ,itik, cendawan, beri, dan madu. Tanaman rai, gandum, barli, dan sekoi dijadikan ramuan untuk pelbagai jenis roti, penkek dan bijiran, dan juga minuman kvass, bir dan vodka. Roti hitam agak popular di Rusia berbanding dengan negara lain.